KIRJALLINEN KYSYMYS P-1907/00 esittäjä(t): Chris Davies (ELDR) komissiolle. Beal Valleyn sopimus: julkiset hankinnat.



Virallinen lehti nro 072 E , 06/03/2001 s. 0147 - 0148



KIRJALLINEN KYSYMYS P-1907/00 esittäjä(t): Chris Davies (ELDR) komissiolle (6. kesäkuuta 2000) Aihe: Beal Valleyn sopimus: julkiset hankinnat Beal Valley Action Group -ryhmä otti komissioon ensimmäistä kertaa yhteyttä huhtikuussa 1999, koska Oldhamin kaupunginvaltuusto ei ilmeisesti ollut tiedottanut Beal Valleyn golfratahankkeesta EY:n julkisia hankintoja koskevien määräysten mukaisesti. Ryhmä sai kilpailuasioista vastaavalta komission pääosastolta 3. syyskuuta 1999 vastauksen, jossa pyydettiin lisätietoja tapauksesta. Kilpailuasioiden pääosastolle toimitettiin 30. syyskuuta 1999 kopiot Beal Valley Action Group -ryhmän ja komission välisestä kirjeenvaihdosta sekä otteita juristin asiassa antamista neuvoista (päivätty toukokuussa 1998). Ryhmä sai kilpailuasioista vastaavan pääosaston pääjohtaja John Moggilta 26. lokakuuta kirjeen, jossa pyydettiin lisätietoja kyseisen urakan arvosta. Lähetin itse 25. tammikuuta pääjohtaja Moggille kirjeen, jossa tiedusteltiin, millaisista lisätiedoista tarkkaan ottaen oli kyse. Beal Valley Action Group -ryhmä lähetti kilpailuasioista vastaavalle pääosastolle 7. helmikuuta komissiolle annettavan rahoituskertomuksen. Kilpailuasioista vastaavan pääosaston virkamiesten kanssa käydyt keskustelut osoittavat, että komissio katsoo edelleen tarvitsevansa lisänäyttöä käsitellessään ryhmän Oldhamin kaupunginvaltuustoa vastaan esittämiä syytöksiä. Komissio ei ole vielä kuitenkaan kyennyt täsmentämään, millaisia lisätietoja se tarkkaan ottaen tarvitsee. Millaista näyttöä komissio edellyttää todisteeksi siitä, etteivät paikallisviranomaiset ole tiedottaneet myönnettävästä sopimuksesta asianmukaisesti, kun otetaan huomioon, että samat paikallisviranomaiset pyrkivät todennäköisesti salaamaan tämän tosiseikan komissiolta? Millaisia toimia tämän asianmukaisen tiedottamisen laiminlyönnin seurauksena on käynnistetty? Milloin Beal Valley Action Group -ryhmä saa kattavan vastauksen komissiolle esittämäänsä tiedusteluun? Frederik Bolkesteinin komission puolesta antama vastaus (4. heinäkuuta 2000) Beal Valley -hankkeen käsittelemiseksi on ensin selvitettävä, minkä sääntöjen soveltamisalaan asia kuuluu. Jos sopimuksen ennakoitu arvo ylittää kynnysarvon ja jos tehty sopimus on julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(1) mukainen, asia kuuluu kyseisen direktiivin yksityiskohtaisten säännösten soveltamisalaan. Jos sopimus on arvoltaan kynnysarvoa pienempi julkista rakennusurakkaa koskeva sopimus, asiassa sovelletaan yhteisön lainsäädännön yleisiä sääntöjä ja periaatteita. Edellä mainittujen asioiden selvittämiseksi valituksen tekijälle lähetettiin 3. syyskuuta 1999 ja 5. lokakuuta 1999 päivätyt kirjeet. Valituksen tekijä vastasi ensimmäiseen kirjeeseen 23. syyskuuta 1999. Vastauskirje ei sisältänyt mitään uusia tietoja, joiden perusteella asiasta olisi voitu tehdä lisätutkimuksia. Tämän vuoksi valituksen tekijälle lähetettiin toinen kirje, jossa pyydettiin lisätietoja sopimukseen kuuluvan rakennusurakan arvosta ja erityisesti arvioinnissa käytetystä menetelmästä. Valituksen tekijä lähetti 5. lokakuuta 1999 päivättyyn kirjeeseen kaksi vastausta. Ensimmäisessä vastauskirjeessä, joka on päivätty 29. lokakuuta 1999, pääasiassa toistetaan alunperin jo lähetetyt tiedot. Toinen vastauskirje, joka on päivätty 7. helmikuuta 2000, sisältää uusia tietoja, joita analysoidaan parhaillaan. Toisen vastauskirjeen sisältämien asiakirjojen perusteella asiaan näyttäisi liittyvän komission käyttöoikeussopimuksista (konsessioista) antaman tulkitsevan tiedonannon(2) selvennysten ja määritelmän mukainen palvelujen käyttöoikeussopimus. Oletetusta sääntöjen rikkomisesta vaaditun näytön osalta voidaan todeta, että komissio tarvitsee perusteltuja tietoja siitä, että julkisia hankintoja koskevia sääntöjä on tosiasiallisesti rikottu. Muussa tapauksessa komissio tarvitsee riittävän määrän tosiasioihin perustuvaa tietoa, jonka perusteella se voi pyytää jäsenvaltiolta tietoja erityiskysymyksistä. Tällä hetkellä on käynnissä 228 julkisia hankintoja koskevien sääntöjen rikkomiseen liittyvää tapausta, joissa on kysymys asianmukaisen sopimuksesta tiedottamisen laiminlyönnistä. Lukuun sisältyy myös tapauksia, jotka koskevat virallisessa lehdessä ilmoittamisen laiminlyöntiä. Jos asiakirjojen perusteella ilmenee, että yhteisön lainsäädäntöä on rikottu, komissio toteuttaa tarvittavat toimenpiteet. (1) EYVL L 199, 9.8.1993. (2) EYVL C 121, 29.4.2000.